14 Julie 2021 09:00
Luidens 'n mediaverklaring hoop Ampas om vir die toekenningsplegtigheid in 2023 premières in rolprentteaters in meer gebiede toe te laat – wat moontlik daarop dui dat hulle dalk die groen lig vir rolprente op stromingsdienste in die toekoms kan hersien of selfs kan terugtrek.
Die volgende reëls geld voortaan ook:
Die sperdatum van 31 Desember is weer ingestel. Rolprente – ook dié in Suid-Afrika wat in die kategorie beste internasionale rolprent wil meeding – moet voor 31 Desember in 'n rolprentteater wys of op 'n stromingsdiens debuteer.
Ampas het besluit dat hy van volgende jaar af beslis tien rolprente in die kategorie beste rolprent sal benoem. Hy kon voorheen enigiets van vyf tot tien benoem het.
Ampas het vanjaar vir die eerste keer 15 rolprente op die langlys in die kategorie beste internasionale rolprent toegelaat – en het besluit om dié reël vas te maak.
Die langlys in die kategorieë beste kortprent (dokumentêr), beste kortprent (animasie) en beste kortprent is ook van tien tot 15 verleng.
In die kategorie beste klank sal voortaan 'n langlys van tien rolprente opgestel word.
'n Rolprent kon voorheen slegs in die kategorie beste klankbaan meeding as 60% van die klankbaan uit nuwe, oorspronklike musiek bestaan het. Dit is nou tot 35% verlaag.
In die kategorie beste liedjie kan geen rolprent meer as vyf liedjies inskryf nie.
Ampas het ook die sweep geklap oor sogenaamde stemwerwing – die strategieë wat vervaardigers toepas om Ampas-lede se guns en eindelik hul stem te wen. 'n Dokument van nege bladsye, wat alles van uitnodigings vir etes tot kommunikasie met Ampas-lede reguleer, is ook gepubliseer.
Die 94ste Oscars-toekenningsplegtigheid vind volgende jaar op 27 Maart plaas nadat dit vanjaar weens die pandemie ietwat later op 25 April aangebied is.
Dit sal volgende jaar na die Dolby-teater terugkeer nadat die Oscar-beeldjies vanjaar ook weens die pandemie in Union Station uitgedeel is.
Besoek www.oscars.org/rules vir meer besonderhede. – Saamgestel deur Christiaan Boonzaier
Meer oor: Dolby-Teater | Staat Van Inperking | Koronavirus | Covid-19-Pandemie | Pandemie | Inperking | Koronaviruspandemie | Covid-19 | Covid | Flieks | Oscars | Fliek